ΓΡΑΠΤΗ ΕΡΩΤΗΣΗ E-0620/97 υποβολή: Νικήτας Κακλαμάνης (UPE) προς την Επιτροπή (4 Μαρτίου 1997)

Θέμα: Λειτουργία του Ευρωπαϊκού Σχολείου στις Βρυξέλλες

Όπως είναι γνωστό, το κόστος λειτουργίας των Ευρωπαϊκών σχολείων καλύπτεται από την Ευρωπαϊκή Επιτροπή. Το κόστος της κατασκευής των εγκαταστάσεων (οικόπεδα, κτίρια) οφείλουν να καλύπτουν, σύμφωνα με τη Συνθήκη της Ρώμης, τα κράτη μέλη που φιλοξενούν όργανα της Ε.Ε.

Ο Βέλγος Υπουργός Δημόσιας Διοίκησης κ. Andrι Flahaut με επιστολή του (στις 24.1.1996) προς το «Σύλλογο Γονέων του Ευρωπαϊκού Σχολείου Βρυξέλλες 1», δήλωσε ότι η δημιουργία μοντέρνου κτιρίου στο Berkendael είναι πιο συμφέρουσα λύση από την κατασκευή νέου σχολείου, το οποίο και θα λειτουργήσει υπό τύπο παραρτήματος, και όχι πλήρους σχολείου, όπως είχε δεσμευθεί η Βελγική κυβέρνηση να κάνει από το ακαδημαϊκό έτος 1998-1999. Σημειώνεται ότι η αρχική δέσμευση του Βελγίου ήταν η κατασκευή του σχολείου στην περιοχή του V.U.B. (Φλαμανδόφωνου Πανεπιστημίου), ενώ τώρα προκρίθηκε η λύση της στέγασης στο Berkendael, σε κτίρια τα οποία χρήζουν τουλάχιστον ανακαίνισης, αφού για την ώρα είναι εντελώς ακατάλληλα.

Το ανατριχιαστικό της ιστορίας είναι ότι, σύμφωνα με επίμονα δημοσιεύματα τα οποία ουσιαστικά επιβεβαίωσε ο Βέλγος Υπουργός (στις 15.10.1996), δίπλα στο σχολείο του Berkendael θα λειτουργήσει κέντρο για την κοινωνική επανένταξη εγκληματιών και παιδεραστών. Το θέμα είναι εξαιρετικά σοβαρό για τη σωματική υγεία των παιδιών, σε μία χρονική στιγμή ιδιαίτερα κρίσιμη για τη διεθνή εικόνα του Βελγίου. Επίσης εμφανίζεται ένα κράτος μέλος της Ε.Ε. να μην ανταποκρίνεται στις υποχρεώσεις του σύμφωνα με τις Συνθήκες, και οδηγεί σε ερωτηματικά για το αν η συμπεριφορά του Βελγίου θα ήταν ίδια σε περίπτωση που το Ευρωπαϊκό Συμβούλιο του Εδιμβούργου δεν αποφάσιζε να ορίσει τις Βρυξέλλες ως μόνιμη έδρα της Ευρωπαϊκής Επιτροπής.

Θα ήθελα να πληροφορηθώ από την Επιτροπή:

1. Θα παραπέμψει το Βέλγιο στο Ευρωπαϊκό Δικαστήριο;

2. Θα αναλάβει η ίδια (όπως οφείλει) το κόστος της εύρυθμης και ασφαλούς λειτουργίας των σχολείων;

Απάντηση του κ. Liikanen εξ ονόματος της Επιτροπής (1 Απριλίου 1997)

Το κόστος των ευρωπαϊκών σχολείων δεν καλύπτεται αποκλειστικά από την Επιτροπή. Σύμφωνα με το καταστατικό των ευρωπαϊκών σχολείων της 12ης Απριλίου 1957, η χρηματοδότηση του προϋπολογισμού των σχολείων γίνεται από τα ακόλουθα έσοδα:

- τις συνδρομές που καταβάλλουν τα συμβαλλόμενα μέρη βάσει της κατανομής των επιβαρύνσεων που πραγματοποιείται από το Ανώτατο Συμβούλιο, διακυβερνητικό οργανισμό υπεύθυνο για τα ευρωπαϊκά σχολεία 7

- τις επιχορηγήσεις οργάνων όπως η Επιτροπή, με τα οποία το σχολείο έχει συνάψει συμφωνίες 7

- τις δωρεές και τα κληροδοτήματα που αποδέχεται το Ανώτατο Συμβούλιο 7

- τις σχολικές συνδρομές που βαρύνουν τους γονείς των μαθητών με απόφαση του Ανωτάτου Συμβουλίου.

Εξάλλου, ειδική συνεισφορά για τη διάθεση και τη συντήρηση σχολικών κτιρίων καθώς και εξοπλισμού προσαρμοσμένου στις ανάγκες των σχολείων παρέχεται από τα κράτη μέλη όπου εδρεύουν τα σχολεία αυτά δυνάμει των συμφωνιών σχετικά με την έδρα που έχει υπογράψει το Ανώτατο Συμβούλιο με το καθένα από τα εν λόγω κράτη μέλη.

Σε εφαρμογή των διατάξεων της συμφωνίας για την έδρα μεταξύ του Ανωτάτου Συμβουλίου και του Βελγίου, το κράτος αυτό ανέλαβε τη δέσμευση να κατασκευάσει τρίτο σχολείο στις Βρυξέλλες, στην πανεπιστημιούπολη του Universite libre de Bruxelles, του οποίου ο θεμέλιος λίθος τέθηκε στις 27 Φεβρουαρίου 1997, καθώς και να ανακαινήσει τα δύο υπάρχοντα σχολεία. Οι βελγικές αρχές για να διευκολύνουν ακριβώς την ανακαίνιση του σχολείου Βρυξέλλες Ι διαθέτουν το σχολείο του Berkendael το οποίο θα στεγάσει προσωρινά τους μαθητές κατά τη διάρκεια των εργασιών στα άλλα σχολεία.

Το Ανώτατο Συμβούλιο ενημερώθηκε για την πρόθεση των βελγικών δικαστικών αρχών να ανεγείρουν κέντρο υψηλής ασφάλειας για εγκληματίες πλησίον του σχολείου του Berkendael, κατά τη συνεδρίαση του στις 28 και 29 Ιανουαρίου 1997. Η πληροφορία αυτή η οποία μπορεί να θέσει υπό αμφισβήτηση την επιλογή του χώρου στέγασης των μαθητών, κινητοποίησε το Ανώτατο Συμβούλιο το οποίο ζήτησε από τις βελγικές αρχές στις 31 Ιανουαρίου 1997, ακριβείς πληροφορίες για το είδος του ιδρύματος που θα ανεγερθεί πλησίον του σχολείου του Berkendael καθώς και για τα μέτρα που προβλέπονται για την εξασφάλιση απόλυτης ασφάλειας για τους μαθητές που θα σταλούν να φοιτήσουν στο εν λόγω σχολείο. Το Ανώτατο Συμβούλιο θα αξιολογήσει την κατάσταση σε συνάρτηση με τις πληροφορίες που ζητήθηκαν και θα λάβει θέση επί του θέματος. Η Επιτροπή η οποία προσδίδει ιδιαίτερη σημασία στην καλή λειτουργία των ευρωπαϊκών σχολείων θα φροντίσει ως μέλος του Ανωτάτου Συμβουλίου να ληφθεί ικανοποιητική απόφαση για όλους σε εύθετο χρόνο.

Εάν, μετά από τις συζητήσεις αυτές, το Ανώτατο Συμβούλιο κρίνει ότι το Βέλγιο δεν έχει εκπληρώσει τις υποχρεώσεις του ως κράτος μέλος υποδοχής και αποφασίσει να ζητήσει την προσφυγή της Επιτροπής στο δικαστήριο εναντίον του Βελγίου για παράβαση καθήκοντος, ο εκπρόσωπος της Επιτροπής στο Ανώτατο Συμβούλιο θα προβεί στα απαιτούμενα διαβήματα ενώπιον του οργάνου προκειμένου να κινήσει διαδικασία για παράλειψη υποχρεώσεως.

Η Επιτροπή θα φροντίσει για την καλή λειτουργία των ευρωπαϊκών σχολείων. Ωστόσο, στο πλαίσιο ενός μικτού συστήματος χρηματοδότησης όπως το προαναφερόμενο, δεν μπορεί να υποκαταστήσει μονομερώς τους υπόλοιπους εταίρους στις υποχρεώσεις τους.